
คำแถลงนโยบายของ
นายสมคิด  พจน์จำเนียร   
นายกองค์การบริหารส่วนตำบลปากพนังฝั่งตะวันตก
แถลงนโยบายต่อสภาองค์การบริหารส่วนตำบลปากพนังฝั่งตะวันตก
ในวันที่   ๑๗  ตุลาคม  พ.ศ.๒๕๕๑
เรียน   ท่านประธานสภาองค์การบริหารส่วนตำบลปากพนังฝั่งตะวันตกและสมาชิกสภาองค์การบริหารส่วนตำบลที่เคารพ


ตามประกาศคณะกรรมการเลือกตั้งประจำจังหวัดนครศรีธรรมราช  ได้กำหนดให้องค์การบริหารส่วนตำบลปากพนังฝั่งตะวันตก  มีการเลือกตั้งนายกองค์การบริหารส่วนตำบลปากพนังฝั่งตะวันตก และ สมาชิกสภาองค์การบริหารส่วนตำบลปากพนังฝั่งตะวันตก  อำเภอปากพนัง  จังหวัดนครศรีธรรมราช  เมื่อวันที่  ๗  กันยายน  ๒๕๕๑


บัดนี้  คณะกรรมการการเลือกตั้งประจำจังหวัดนครศรีธรรมราช  ได้ประกาศรับรองผลการเลือกตั้ง  เมื่อวันที่  ๓๐  กันยายน ๒๕๕๑   และมาตรา  ๕๘/๕  แห่งพระราชบัญญัติสภาตำบลและองค์การบริหารส่วนตำบล พ.ศ.๒๕๔๗  และที่แก้ไขเพิ่มเติมจนถึง ฉบับที่ ๕  พ.ศ. ๒๕๔๖   ได้ระบุว่า  ก่อนนายกองค์การบริหารส่วนตำบลเข้ารับหน้าที่ ให้ประธานสภาองค์การบริหารส่วนตำบลเรียกประชุมสภาองค์การบริหารส่วนตำบลเพื่อให้นายกองค์การส่วนตำบลแถลงนโยบายต่อสภาองค์การบริหารส่วนตำบล  โดยไม่มีการลงมติ ทั้งนี้ภายในสามสิบวันนับแต่วันประกาศผลการเลือกตั้งนายกองค์การบริหารส่วนตำบล


ดังนั้น  จึงขอแถลงนโยบายตามที่กฎหมายระบุไว้ เพื่อให้สภาองค์การบริหารส่วนตำบลได้ทราบดังต่อไปนี้


นโยบายเร่งด่วน
1. นโยบายด้านเศรษฐกิจ
2. นโยบายด้านสังคม
3. นโยบายด้านสิ่งแวดล้อม
นโยบายทั่วไป
4. นโยบายด้านสาธารณสุข
5. นโยบายด้านโครงสร้างพื้นฐาน
6. นโยบายด้านการเมือง การบริหาร
พร้อมกันนี้ กระผมขออนุญาตชี้แจงรายละเอียดของแนวทางปฏิบัติในนโยบายแต่ละด้าน ดังนี้
1. นโยบายด้านเศรษฐกิจ
จะให้ความสำคัญกับการแก้ปัญหา ส่งเสริมและพัฒนากลุ่มอาชีพต่าง ๆ ใน
ตำบล เพื่อสร้างงาน สร้างอาชีพ เพิ่มรายได้ให้กับประชาชนในท้องถิ่น  โดยมีแนวทางในการดำเนินการในด้านต่าง ๆ ดังนี้


๑.๑  ส่งเสริมและสนับสนุนก่อสร้างระบบชลประทานเพื่อกักเก็บน้ำใช้ทำการเกษตรตลอดปี


๑.๒  สนับสนุนกองทุนอาชีพ  เพื่อลดรายจ่าย และเพิ่มรายได้ให้กับกลุ่มอาชีพ เช่น กองทุนปุ๋ย  กองทุนน้ำมัน  กองทุนข้าวสาร  กองทุนประมง โรงสีชุมชน เป็นต้น


๑.๓  ส่งเสริมการสร้างอาชีพเสริมให้กับประชาชน เช่น กลุ่มแปรรูปอาหารประมง , กลุ่มทำขนมลา , กลุ่มประมงเลี้ยงปลา เป็นต้น


๑.๔  เสริมสร้างความเข้มแข็งในการประกอบอาชีพของราษฎร หลากหลายอาชีพ เช่น อุดหนุนงบประมาณจัดซื้อเครื่องมือให้กับกลุ่มอาชีพช่างฝีมือแรงงาน , อุดหนุนอุปกรณ์ประมงขนาดเล็ก กลุ่มจับปู  จับปลา จับกุ้ง  พร้อมจัดหาวัคซีน พันธุ์ปลา  และยารักษาโรคให้กับกลุ่มเลี้ยงโค เป็นต้น


๑.๕  จัดตั้งศูนย์สินค้าพื้นเมือง


๑.๖  ส่งเสริมการท่องเที่ยวเชิงอนุรักษ์


๑.๗ ประสานหน่วยงานที่เกี่ยวข้องและจัดการประชุมเพื่อหาแนวทางแก้ปัญหาพื้นที่ทำกิน  และประกอบอาชีพของราษฎรในเขตพื้นที่ป่าชายเลน


๑.๘     ส่งเสริม สนับสนุนการอบรมสัมมนาและศึกษาดูงานให้กับกลุ่มอาชีพต่าง ๆ


๒. นโยบายด้านสังคม


๒.๑  ส่งเสริม  พัฒนาและปรับปรุงศูนย์พัฒนาเด็กเล็ก ให้มีสภาพแวดล้อมที่ดี  มีการจัดการเรียน การสอนที่มีคุณภาพ เพื่อเตรียมความพร้อมของเด็กก่อนเข้าสู่ระบบโรงเรียนและให้เด็กพัฒนาการตามวัย


๒.๒  ส่งเสริม สนับสนุนการจัดหาสื่อ วัสดุ การเรียนให้กับเด็กในเขตตำบล

๒.๓  จัดตั้งกองทุนเพื่อแก้ปัญหาการศึกษาให้กับนักเรียน นักศึกษา ทุกระดับตามความเหมาะสม


๒.๔  จัดหาและส่งเสริม สนับสนุน บุคลากรให้ความรู้ ความสามารถในด้านการจัดการศึกษาให้เกิดประสิทธิภาพต่อเด็กนักเรียน



๒.๕ สนับสนุนเบี้ยยังชีพและสงเคราะห์ให้กับผู้สูงอายุ ผู้พิการ  ผู้ป่วยเอดส์และผู้ด้อยโอกาส 


๒.๖  ส่งเสริม สนับสนุน กิจกรรมทางศาสนาทุกศาสนา เพื่อเป็นแหล่งเสริมสร้าง กล่อมเกลาให้เด็ก เยาวชนและบุคคลทั่วไปเป็นคนดีมีคุณธรรม


๒.๗  สนับสนุน ส่งเสริม ให้มีการอนุรักษ์และรักษาประเพณี  วัฒนธรรม  ภูมิปัญญาอันดีงามของท้องถิ่น และชาติให้คงอยู่ตลอดไป


๒.๘  จัดตั้งศูนย์เยาวชนทุกหมู่บ้าน เพื่อให้เด็กและเยาวชน มีการการตื่นตัว ในการมีส่วนร่วมในการทำกิจกรรมส่วนรวม


๒.๙  ส่งเสริม สนับสนุน การเสริมทักษะความเป็นเลิศทางกีฬา เพื่อให้เกิดความสามัคคี มีน้ำใจนักกีฬาของเด็ก เยาวชน และประชาชนในตำบล ทั้งการจัดการแข่งขันประจำตำบลและส่งเด็ก เยาวชน ประชาชนเข้าร่วมการแข่งขันกีฬาในระดับต่าง ๆ


๓. นโยบายด้านสิ่งแวดล้อม


๓.๑  จัดให้มีรถจัดเก็บขยะ  พร้อมถังขยะ เพื่อลดปริมาณขยะในตำบล


๓.๒  ส่งเสริม สนับสนุน ผลักดันให้ประชาชน ชุมชน ท้องถิ่น มีส่วนร่วมในการสงวน บำรุงรักษาและใช้ประโยชน์จากพื้นที่ป่าชายเลน


๓.๓  ส่งเสริม  สนับสนุน  ภาคประชาสังคม เช่น กลุ่มนักเรียน กลุ่มเยาวชน และกลุ่มอนุรักษ์ ดำเนินการสร้างจิตสำนึกให้เกิดการหวงแหน ในการอนุรักษ์ทรัพยากรธรรมชาติ



๓.๔  ส่งเสริม สนับสนุนการทำเกษตรอินทรีย์ โดยรณรงค์ให้เห็นประโยชน์และความสำคัญของการใช้ปุ๋ยชีวภาพ


๓.๕  ส่งเสริมและสนับสนุนการพัฒนาสภาพแวดล้อมและภูมิทัศน์ของชุมชนให้สวยงามและสะอาด


๔. นโยบายด้านสาธารณสุข


๔.๑  ส่งเสริม สนับสนุน การจัดกิจกรรมที่เสริมสร้างสุขภาพที่ดีทั้งร่างกาย จิตใจให้กับประชาชน


๔.๒   ป้องกันและควบคุมโรคที่เป็นภัยอันตรายต่อชีวิต ทั้งโรคติดต่อและโรคที่เกิดจากสถานการณ์ด้านสุขภาพ


๔.๓  สนับสนุน  ส่งเสริมงานด้านอาสาสมัครสาธารณสุข (อสม.) ให้ อสม. ได้มีโอกาส หาความรู้เพิ่มเติมทั้งภายใน และนอกสถานที่


๔.๔  จัดรถพยาบาลฉุกเฉิน  บริการรับ ส่ง ผู้ป่วยตลอด 24 ชั่วโมง


๔.๕  จัดหน่วยพยาบาลหรือ อสม. ดูแลผู้ป่วยที่ไม่สามารถช่วยตัวเองได้ถึงบ้าน


๔.๖  สนับสนุนให้มีน้ำดื่มที่สะอาด บริการประชาชน
๕. นโยบายด้านโครงสร้างพื้นฐาน  
โดยจะพัฒนาด้านสาธารณูปโภคขั้นพื้นฐานให้ครบทุกด้าน  เช่น  ไฟฟ้า  ถนน 
ประปาและอื่น ๆ  อย่างทั่วถึง  เพื่อจะนำไปสู่การพัฒนาให้เป็น ตำบลน่าอยู่  

 

๕.๑   จัดทำป้ายตรอก ซอย ถนน และสถานที่สำคัญต่าง ๆ 



๕.๒   พัฒนา ปรับปรุง ซ่อมแซม ก่อสร้างถนนภายในตำบลให้ได้มาตรฐานและทันสมัยทุกตรอก ซอยและถนนในการสัญจรไปมาอย่างสะดวก และปลอดภัย


๕.๓  ปรับปรุงและติดตั้งไฟฟ้าสาธารณะให้ทั่วถึง


๕.๔  ขยายระบบน้ำประปาให้ครอบคลุมพื้นที่


๕.๕  ก่อสร้างสะพานทางเดินเท้าให้ทั่วถึง
6. นโยบายด้านการเมือง การบริหาร
การดำเนินกิจกรรมทางด้านการเมือง  และจัดกิจกรรมการบริหารนับว่าเป็น
กระบวนการที่สำคัญ ที่จะผลักดันให้การบริหารในด้านต่าง ๆ  ขององค์การบริหารส่วนตำบล โดยยึดประชาชนเป็นศูนย์กลาง และเน้นหลักธรรมาภิบาลในการบริหารงาน 


๖.๑  ปฏิรูประบบการปฏิบัติงานให้มีประสิทธิภาพ รวดเร็ว และเหมาะสมกับสถานการณ์


๖.๒  ส่งเสริมและสร้างขวัญ กำลังใจ ความสามัคคีให้เกิดขึ้นกับบุคลากรของอบต. และสร้างจิตสำนึกการมีคุณธรรมในการปฏิบัติงาน
๖.๓  ดำเนินการทางการเมืองโดยเน้นธรรมาภิบาลยึดหลักการบริหารกิจการ
บ้านเมืองที่ดี  โดยเปิดโอกาสให้ประชาชนเข้ามามีส่วนร่วมในการเสนอปัญหาตามวิธีการประชาคม และเปิดโอกาสให้ประชาชน สามารถตรวจสอบ การบริหารได้ทุกขั้นตอน


๖.๔  ส่งเสริมการปราบปรามยาเสพติด  และรณรงค์ในการต่อต้านปัญหายาเสพติด  
๖.๕ พัฒนางานป้องกันและบรรเทาสาธารณภัยให้มีคุณภาพ  เพื่อความ
ปลอดภัยในชีวิตและทรัพย์สินของประชาชน


๖.๔  จัดซื้อที่ดินและจัดสร้างที่ทำการองค์การบริหารส่วนตำบลให้ได้มาตรฐานเพื่อรองรับการขยายงาน


ท่านสมาชิกสภาองค์การบริหารส่วนตำบลที่เคารพ  จากนโยบายการบริหารที่ได้แถลงต่อสภาข้างต้นนั้น  ขอเรียนว่า คณะผู้บริหารจะพยายามดำเนินงานในกรอบนโยบายดังกล่าวให้มากที่สุด และหวังว่าจะได้รับความร่วมมือจากสภาชิกสภาองค์การบริหารส่วนตำบล ที่จะช่วยผลักดันนโยบายให้เป็นผลในทางปฏิบัติ นำไปสู่แผนงาน โครงการและการจัดสรรงบประมาณ เพื่อให้บรรลุผลในการปฏิบัติ และเพื่อประโยชน์สุขของประชาชนโดยส่วนร่วมต่อไป   และบริหารงานภายใต้วิสัยทัศน์ที่ว่า   เศรษฐกิจดี   สังคมดี  สิ่งแวดล้อมดี  คุณภาพชีวิตต้องดี “
             ขอขอบคุณ “

(นายสมคิด   พจน์จำเนียร)




  นายกองค์การบริหารส่วนตำบลปากพนังฝั่งตะวันตก

เอกสารคำแถลงนโยบาย
นายสมคิด  พจน์จำเนียร
นายกองค์การบริหารส่วนตำบลปากพนังฝั่งตะวันตก
ต่อสภาองค์การบริหารส่วนตำบลปากพนังฝั่งตะวันตก
ในวันที่ 17  ตุลาคม 2551

วิสัยทัศน์

เศรษฐกิจดี   สังคมดี   สิ่งแวดล้อมดี  คุณภาพชีวิตต้องดี

การคัดเลือกคณะกรรมการพัฒนาท้องถิ่น

